Predkladacia správa

Materiál „Generálny program implementácie NAIADES v SR“ sa predkladá na základe plánu práce vlády SR na rok 2009.
Generálny program implementácie NAIADES v SR vychádza z oznámenia Komisie      o podpore vnútrozemskej vodnej dopravy NAIADES - Integrovaný európsky akčný program pre vnútrozemskú vodnú dopravu. 
Integrovaný európsky akčný program pre vnútrozemskú vodnú dopravu – NAIADES (Navigation And Inland Waterway Action and Development in Europe) je založený na dôkladnom posúdení predmetnej oblasti a rozsiahlych konzultáciách s členskými štátmi. Zameriava sa na päť strategických a navzájom závislých oblastí pre komplexnú politiku vnútrozemskej vodnej dopravy: trh, loďstvo (flotila), pracovné miesta a zručnosti, vnímanie verejnosťou a infraštruktúra. Patria sem odporúčania akcií, ktoré majú vykonať členské štáty, Európske spoločenstvo a iné zúčastnené strany v období rokov 2006 – 2013. Odporúčania možno zaradiť do legislatívnych, koordinačných a podporných opatrení. Európska komisia na dosiahnutie svojich cieľov uvedených v európskom akčnom programe pre vnútrozemskú vodnú dopravu – NAIADES vyzvala členské štáty, aby pri jeho implementovaní zohrávali aktívnu úlohu.
Predkladaný materiál zavádza v slovenských podmienkach európsky akčný program pre vnútrozemskú vodnú dopravu – NAIADES. V súlade s akčným programom NAIADES boli určené niektoré oblasti z pohľadu zlepšenia podmienok vo vnútrozemskej vodnej doprave tak, aby dochádzalo k modálnemu posunu tovarov smerom na vodnú dopravu, ktorá ponúka bezpečný ekologický spôsob dopravy s voľnými kapacitami.
Z pohľadu vodnej dopravy sa ukazujú rezervy v rozvoji infraštruktúry, riečnych informačných služieb a ich rozšírenej ponuky, zvýšení znášanlivosti plavidiel so životným prostredím a v preventívnych opatreniach na ochranu pred haváriami plavidiel. Rozvoj vodnej dopravy nie je možný bez podporných programov štátnej pomoci. Dôležitou súčasťou generálneho programu musí byť program vzdelávania vo vodnej doprave. V tejto oblasti sa v poslednom čase ukazuje vážny nedostatok kvalifikovaných členov lodných posádok nielen na Slovensku, ale aj Európe.
Zlepšovanie parametrov vodných ciest sa musí vzťahovať na nasledujúce oblasti: plavebné prekážky na slovenskom úseku Dunaja Sap – Štúrovo, plavebné  prekážky v úseku medzi Bratislavou a ústím rieky Moravy, Vážsku vodnú cestu na úseku Komárno – Sereď – Hlohovec, vypracovanie optimalizácie údržby plavebných komôr v Gabčíkove a čo je mimoriadne dôležité, vytvorenie podmienok na výstavbu a rozvoj vnútrozemských vodných ciest zriadením štátnej rozpočtovej organizácie s pracovným názvom Riaditeľstvo vodných ciest Slovenskej republiky, ktorá by efektívne začala využívať fondy Európskej únie pre rozvoj a modernizáciu vodnej dopravy. Vytvorenie podobných inštitúcií pre oblasť vnútrozemskej vodnej dopravy v iných krajinách EÚ (ako via donau v Rakúsku alebo špecializované štátne organizácie v Holandsku a v Belgicku) viedlo k mimoriadne efektívnemu využívaniu prostriedkov Európskej únie.
V materiáli sa bližšie špecifikuje ďalší rozvoj riečnych informačných služieb a ich rozšírenej ponuky, ktorý má za cieľ urobiť vodnú dopravu viac konkurencieschopnou voči iným modalitám dopravy.
Generálny plán NAIADES stanovuje hlavnú líniu rozvoja vodných ciest a vodnej dopravy na Slovensku. Okrem určenia vecných cieľov program obsahuje aj finančné nároky na ich plnenie v rokoch 2010 - 2013. 
Materiál je v súlade s Ústavou Slovenskej republiky, platným právnym poriadkom Slovenskej republiky, ako aj medzinárodnými zmluvami, ktorými je Slovenská republika viazaná. Materiál bude mať nároky na štátny rozpočet.
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
Materiál prešiel medzirezortným pripomienkovým konaním, ktorého výsledky sú uvedené v samostatnej prílohe. Hromadná pripomienka 500 a viac fyzických osôb                          a právnických osôb nebola uplatnená.
Materiál sa predkladá bez rozporov.